### NN 101/2025 (11.7.2025.), Pravilnik o izmjenama i dopunama Pravilnika o provedbi Nacionalne strategije za provedbu Školske sheme voća i povrća te mlijeka i mliječnih proizvoda od školske godine 2023./2024. do školske godine 2028./2029.

MINISTARSTVO POLJOPRIVREDE, ŠUMARSTVA I RIBARSTVA

1398

Na temelju članka 47. stavka 5. Zakona o poljoprivredi (»Narodne novine« br. 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24), ministar poljoprivrede, šumarstva i ribarstva, donosi

PRAVILNIK

O IZMJENAMA I DOPUNAMA PRAVILNIKA O PROVEDBI NACIONALNE STRATEGIJE ZA PROVEDBU ŠKOLSKE SHEME VOĆA I POVRĆA TE MLIJEKA I MLIJEČNIH PROIZVODA OD ŠKOLSKE GODINE 2023./2024. DO ŠKOLSKE GODINE 2028./2029.

Članak 1.

U Pravilniku o provedbi Nacionalne strategije za provedbu Školske sheme voća i povrća te mlijeka i mliječnih proizvoda od školske godine 2023./2024. do školske godine 2028./2029. (»Narodne novine«, br. 81/23 i 40/24), iza članka 2. dodaje se naslov iznad članka i članak 2.a koji glasi:

»Potpora Europske unije

Članak 2.a

Radi osiguravanja kontinuiteta potpore Unije za provedbu Školske sheme iz Europskog fonda za jamstva u poljoprivredi, Ministarstvo, u skladu s odredbama članka 3. Uredbe (EU) br. 2017/39) do 31. siječnja svake godine, putem Informacijskog sustava za nadzor i upravljanje u sektoru poljoprivrede (Information System for Agricultural Monitoring and Management) podnosi zahtjev za potporu Unije za sljedeću školsku godinu te prema potrebi ažurira zahtjev za potporu Unije za tekuću školsku godinu.«.

Članak 2.

Članak 3. mijenja se i glasi:

»(1) Izrazi koji se koriste u Zakonu o poljoprivredi (»Narodne novine« br. 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24, u daljnjem tekstu: Zakon) koriste se i u ovom Pravilniku.

(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

(3) Pojedini pojmovi korišteni u ovom Pravilniku imaju sljedeće značenje:

1. Dobavljač je pravna ili fizička osoba koja sudjeluje u provedbi mjere Distribucija i/ili isporuka voća i povrća te mlijeka i mliječnih proizvoda na način da distribuira i/ili isporučuje voće i povrće i/ili mlijeko i mliječne proizvode odgojno-obrazovnim ustanovama koje sudjeluju u provedbi Školske sheme.

2. Osnivač odgojno-obrazovne ustanove je Republika Hrvatska, jedinica lokalne samouprave, jedinica područne (regionalne) samouprave te druge fizičke ili pravne osobe upisane u zajednički elektronski upisnik ustanova osnovnog i srednjeg školstva u skladu sa zakonom kojim se uređuje odgoj i obrazovanje u osnovnoj i srednjoj školi, a ujedno je i podnositelj zahtjeva za potporu za mjeru Distribucija i/ili isporuka voća i povrća te mlijeka i mliječnih proizvoda.

3. Odgojno-obrazovna ustanova je ustanova koja obavlja djelatnost osnovnoškolskog (osnovne škole) i srednjoškolskog odgoja i obrazovanja (srednje škole, učenički domovi i druge ustanove) čiji je osnivač jedinica lokalne i područne (regionalne) samouprave (javna tijela) ili druga fizička i pravna osoba.«.

Članak 3.

Članak 4. mijenja se i glasi:

»(1) Radi osiguravanja usklađenosti i kontinuiteta provedbe Ministarstvo je zaduženo za upravljanje provedbom Školske sheme.

(2) Zadaće Ministarstva jesu:

– sudjelovanje u postupku javne nabave iz članka 7. ovoga Pravilnika

– rješavanje o žalbama izjavljenim protiv rješenja Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) kojim se odlučivalo o postupanju Agencije za plaćanja u postupcima odobravanja i vrednovanja dobavljača te primjene sankcija propisanih ovim Pravilnikom

– davanje prijedloga i mišljenja o postupanju koja su vezana uz provedbu Školske sheme.

(3) Radi izvršavanja zadaća iz stavka 2. ovoga članka, Ministarstvo može predlagati aktivnosti koje je potrebno poduzeti u provedbi Školske sheme i o tome zatražiti očitovanje/mišljenje dionika iz točke 3.2. Školske sheme.«.

Članak 4.

U cijelom tekstu Pravilnika riječi: »Ministarstvo poljoprivrede« u određenom padežu zamjenjuju se riječju: »Ministarstvo« u odgovarajućem padežu.

Članak 5.

U cijelom tekstu Pravilnika riječi: »ministar poljoprivrede« u određenom padežu zamjenjuju se riječima: »ministar nadležan za poljoprivredu« u odgovarajućem padežu.

Članak 6.

U članku 5. stavku 5. iza riječi: « – dobavljači« briše se točka i dodaju se riječi: »u elektroničkom obliku te potpisani i ovjereni primjerak tog obrasca zajedno uz dokaznu dokumentaciju dostavlja Agenciji za plaćanja putem pošte.«.

Iza stavka 9. dodaje se stavak 10. koji glasi:

»(10) Agencija za plaćanja ažurira Popis osnivača iz stavka 6. ovoga članka po nastaloj promjeni.«.

Članak 7.

Članak 6. mijenja se i glasi:

»(1) Agencija za plaćanja, na temelju podataka dobavljača dostavljenih do 25. rujna godine u kojoj započinje školska godina, putem obrasca iz članka 5. stavka 5. ovoga Pravilnika, provodi postupke odobravanja i vrednovanja dobavljača u skladu:

– sa zahtjevima navedenima u Školskoj shemi (točka 8. Odabir dobavljača prihvatljivih proizvoda, podtočke 8.1. do 8.4., Tablica 3. i Tablica 4.)

– s Kriterijima za vrednovanje dobavljača voća i povrća i Kriterijima za vrednovanje dobavljača mlijeka i mliječnih proizvoda

– s uvjetima koje provjerava u postupku vrednovanja i dokazima koje je dobavljač obavezan dostaviti radi vrednovanja.

(2) Postupak odobravanja dobavljača temelji se na utvrđivanju ispunjenosti zahtjeva prihvatljivosti za sudjelovanje u Školskoj shemi (administrativna kontrola dostavljene dokumentacije iz stavka 1. ovoga članka) navedenih u podtočki 8.1. Školske sheme – Popis općih zahtjeva za odobravanje dobavljača voća i povrća i podtočki 8.3. Školske sheme – Popis općih zahtjeva za odobravanje dobavljača mlijeka i mliječnih proizvoda.

(3) Nakon provedenog postupka odobravanja iz stavka 1. ovoga članka Agencija za plaćanja obavještava dobavljače o prihvatljivosti za sudjelovanje u Školskoj shemi putem elektroničke pošte.

(4) Agencija za plaćanja u daljnjem postupku vrednovanja dodjeljuje bodove dobavljačima odobrenima/prihvatljivima za sudjelovanje u Školskoj shemi prema kriterijima, uvjetima i dokazima iz stavka 1. podstavaka 2. i 3. ovoga članka koje objavljuje na svojim mrežnim stranicama.

(5) Nakon provedenih postupaka odobrenja i vrednovanja, Agencija za plaćanja na svojim mrežnim stranicama, a najkasnije 10. listopada u godini u kojoj započinje školska godina, objavljuje prvi Popis odobrenih i vrednovanih dobavljača voća i povrća te prvi Popis odobrenih i vrednovanih dobavljača mlijeka i mliječnih proizvoda.

(6) Prilikom izrade Popisa odobrenih i vrednovanih dobavljača voća i povrća i Popisa odobrenih i vrednovanih dobavljača mlijeka i mliječnih proizvoda i njihovog poretka na istom, Agencija za plaćanja u obzir uzima ukupan i najviši broj bodova po pojedinom dobavljaču.

(7) Popis odobrenih i vrednovanih dobavljača izrađuje se na administrativnoj razini županije te sadrži popis svih odobrenih dobavljača po pojedinoj županiji.

(8) Popis odobrenih i vrednovanih dobavljača sadrži sljedeće podatke o dobavljaču:

– naziv, sjedište i kontakt broj dobavljača

– adresu skladišta proizvoda koje dobavljač nudi za distribuciju (dobavljač voća i povrća može prijaviti najviše jedno skladište po pojedinoj županiji)

– proizvod/e iz konvencionalne proizvodnje koji/e dobavljač može ponuditi za dostavu tijekom školske godine

– proizvod/e iz ekološke proizvodnje koji/e dobavljač može ponuditi za dostavu tijekom školske godine

– proizvod/e koji/e dobavljač može ponuditi za dostavu tijekom školske godine

– podatak o dobavljaču, ako je ujedno i ekološki proizvođač (za proizvod koji je prihvatljiv u okviru Školske sheme)

– područje dostave proizvoda (jedna ili više županija)

– iskaz/očitovanje dobavljača o garanciji dostave proizvoda u sve područne odgojno-obrazovne ustanove jedne matične odgojno-obrazovne ustanove kako je naveo u obrascu Iskaz interesa dobavljača i u skladu sa zahtjevima iz članka 14. stavka 2. ovoga Pravilnika

– iskaz/očitovanje dobavljača o garanciji dostave proizvoda u sve odgojno-obrazovne ustanove na otoku/cima koji se nalaze u županiji za koju je dobavljač odobren i vrednovan (ako se radi o nekoj od primorskih županija) kako je naveo u obrascu Iskaz interesa dobavljača i u skladu sa zahtjevima iz članka 14. stavka 2. ovoga Pravilnika

– ukupan broj bodova pojedinog dobavljača.

(9) Dobavljači koji iskažu interes za sudjelovanje u Školskoj shemi nakon 25. rujna godine u kojoj započinje školska godina, također podliježu postupcima odobravanja i vrednovanja, u skladu sa stavkom 1. ovoga članka.

(10) Popis iz stavka 5. ovoga članka u skladu s odredbama stavka 1. ovoga članka Agencija za plaćanja ažurira jedanput mjesečno.

(11) Za potrebe provedbe postupka ažuriranja iz stavka 10. ovoga članka dobavljači iz stavka 9. ovoga članka, kao i dobavljači koji su se prijavili do roka navedenog u stavku 1. ovoga članka i koji se nalaze na prvom Popisu odobrenih i vrednovanih dobavljača iz stavka 5. ovoga članka, a žele ažurirati svoj status, dužni su poslati svoje podatke na obrascu iz članka 5. stavka 5. ovoga Pravilnika Agenciji za plaćanja najkasnije do 25-og u mjesecu.

(12) Agencija za plaćanja, po obradi dostavljenih podataka, do kraja mjeseca, za sljedeći mjesec (obračunsko razdoblje) objavljuje novi ažurirani Popis odobrenih i vrednovanih dobavljača na temelju kojega odgojno-obrazovne ustanove u skladu s člankom 13. ovoga Pravilnika provode odabir dobavljača i sklapaju Ugovor o opskrbi odgojno-obrazovne ustanove prihvatljivim proizvodima (dalje u tekstu: Ugovor o opskrbi).

(13) Popise iz stavka 5. ovoga članka Agencija za plaćanja ažurira i po službenoj dužnosti ako se nakon postupka odobravanja i vrednovanja dobavljača utvrdi da je došlo do administrativne pogreške prilikom odobravanja i vrednovanja dobavljača ili ako se dobavljač sankcionira u skladu s člankom 14.a ovoga Pravilnika.«.

Članak 8.

Naslovi iznad članaka i članci 6.a, 6.b, 6.c, 6.d, i 6.e brišu se.

Članak 9.

U članku 7. stavak 3. mijenja se i glasi:

»(3) Radi specifičnih zahtjeva vezanih uz provedbu mjere Praćenje i ocjenjivanje pripremu dokumentacije za nabavu i provedbu odgovarajućeg postupka nabave Ministarstvo provodi uz ili može zatražiti stručnu podršku Ministarstva zdravstva, u smislu imenovanja službenika tog ministarstva radi davanja stručnog mišljenja ili uključivanja službenika u stručno povjerenstvo za javnu nabavu.«.

Članak 10.

U članku 8. stavku 6. riječi: »Ministarstva znanosti i obrazovanja« zamjenjuju se riječima: »Ministarstva znanosti, obrazovanja i mladih«.

Članak 11.

U članku 12. iza stavka 3. dodaje se stavak 4. koji glasi:

»(4) Osnivači odgojno-obrazovnih ustanova i odgojno-obrazovne ustanove dužne su osigurati uvjete za provedbu svih mjera Školske sheme i sudjelovati u provedbi istih na način kako je to propisano ovim Pravilnikom.«.

Članak 12.

Naslov iznad članka i članak 14. mijenja se i glasi:

»Prava i obveze odgojno-obrazovnih ustanova i dobavljača

Članak 14.

(1) Dobavljači i odgojno-obrazovne ustanove dužni su poštivati i pridržavati se svih odredbi sklopljenog Ugovora o opskrbi.

(2) Dobavljači su dužni sudjelovati u provedbi mjera na način na koji je to propisano u poglavlju VI. Provedba mjera ovoga Pravilnika i Ugovorom o opskrbi te poštivati navode s obrasca Iskaz interesa za sudjelovanje u Školskoj shemi – dobavljači, na temelju kojega su odobreni i vrednovani, što se osobito odnosi na sljedeće:

– poštivati obvezu dostave proizvoda u sve područne odgojno-obrazovne ustanove jedne matične odgojno-obrazovne ustanove i u odgojno-obrazovne ustanove na otocima prije sklapanja Ugovora o opskrbi i tijekom pregovora s odgojno-obrazovnom ustanovom radi sklapanja Ugovora o opskrbi te osigurati održivost i kontinuitet isporuke proizvoda prihvatljivog za distribuciju u razdoblju za koje je Ugovor o opskrbi sklopljen;

– isporučivati svjež/e proizvod/e u skladu s odgovarajućim tržišnim standardom za pojedini proizvod te pravilima o higijenskom režimu tijekom transporta proizvoda te zdravstvenoj ispravnosti proizvoda;

– uvažavati načelo sljedivosti prihvatljivog proizvoda koji distribuira, osobito u pogledu lokalnog i područnog/regionalnog podrijetla proizvoda s obzirom na mjesto proizvodnje i potjecanja proizvoda iz kratkog lanca opskrbe.

(3) Poštivanje odredbe iz stavka 2. podstavka 3. ovoga članka dobavljač iskazuje pri popunjavanju obrasca Javni poziv za iskaz interesa za sudjelovanje u Školskoj shemi – dobavljači, navođenjem:

– sustava kvalitete i označavanja proizvoda koji je implementirao ili u koji je uključen

ili

– posjedovanjem pisanog ugovora/sporazuma/protokola o otkupu proizvoda koje ne proizvodi i/ili posjedovanjem dokaza (račun; račun-otpremnica; otpremnica; skladišni blok) iz kojih je vidljivo da otkupljuje proizvod/e od poljoprivrednog/ih gospodarstva/ava koje je upisano u Upisnik poljoprivrednika i koje proizvodi taj/e proizvod/e.

(4) Dobavljač u Školskoj shemi može sudjelovati samo s jednim poljoprivrednim gospodarstvom osnovanim na temelju Zakona o poljoprivredi/Zakona o obiteljskom poljoprivrednom gospodarstvu ili s jednim subjektom osnovanim na temelju Zakona o trgovačkim društvima. Nije dozvoljeno da se subjekt istovremeno prijavljuje za sudjelovanje ili istovremeno sudjeluje u Školskoj shemi kao samostalna fizička ili pravna osoba osnovana na temelju Zakona o poljoprivredi/Zakona o obiteljskom poljoprivrednom gospodarstvu /Zakona o trgovačkim društvima i u sklopu udruženja fizičkih ili pravnih osoba osnovanih na temelju Zakona o trgovačkim društvima ili Zakona o zadrugama.

(5) Dobavljač može prijaviti najviše jedno skladište po pojedinoj županiji, koje može biti na adresi sjedišta dobavljača ili izvan adrese sjedišta dobavljača voće i povrća.

(6) Dobavljač je dužan pridržavati se odredbi iz stavka 3. podstavka 2. ovoga Pravilnika i čuvati navedenu dokumentaciju najmanje pet godina od dana prijave na Poziv za sudjelovanje u Školskoj shemi.

(7) Odgojno-obrazovna ustanova mora:

– osigurati provedbu svih mjera Školske sheme u skladu s odredbama Poglavlja V., VI., VII., i VIII. ovoga Pravilnika;

– osigurati uvjete za provedbu mjere Prateće obrazovne mjere te sudjelovati u mjeri Praćenje i ocjenjivanje, u skladu s uputom Ministarstva ili zahtjevom odabranog provoditelja ovih mjera iz članka 7. stavka 2. ovoga Pravilnika;

– surađivati u provedbi administrativne kontrole i omogućiti provedbu kontrole na terenu od strane Agencije za plaćanja te inspekcijskog nadzora od strane nadležne inspekcije Državnog inspektorata u skladu s člankom 27. ovoga Pravilnika.

(8) Odgojno-obrazovna ustanova može raskinuti Ugovor o opskrbi u slučaju da dobavljač učestalo dostavlja zdravstveno neispravne proizvode koji nisu usklađeni s odgovarajućim tržišnim standardom ili ne poštuje uvjete dostave proizvoda na koje se obvezao temeljem odredbi stavka 2. ovoga članka i Ugovora o opskrbi.

(9) Iznimno od stavka 2. podstavka 1. ovoga članka odgojno-obrazovna ustanova može s dobavljačem dogovoriti i drugačije načine dostave i/ili preuzimanja proizvoda, a takvi aranžmani moraju biti dodatno opisani i navedeni u Prilogu Ugovora o opskrbi i dostavljeni Agenciji za plaćanja elektroničkom poštom na e-adresu: skolsko.voce@apprrr.hr na odobrenje prije njegove provedbe.

(10) Ako se kontrolom na terenu koja se provodi za vrijeme trajanja školske godine ili nakon završetka školske godine utvrdi da odgojno-obrazovna ustanova nije provela postupak odabira dobavljača u skladu s člankom 13. stavkom 4. ovoga Pravilnika, Agencija za plaćanja će od osnivača odgojno-obrazovne ustanove zatražiti povrat isplaćenih financijskih sredstava za odgojno-obrazovnu ustanovu kod koje je utvrđena nesukladnost prema članku 26. ovoga Pravilnika u visini ukupnog iznosa sredstava povezanog sa spornim Ugovorom o opskrbi.«.

Članak 13.

Iza članka 14. dodaju se novi naslovi iznad članaka i članci 14.a i 14.b koji glase:

»Sankcioniranje dobavljača

Članak 14.a

(1) Dobavljač se sankcionira ako se ne pridržava:

– preuzetih obveza koje je prihvatio prilikom prijave za sudjelovanje na obrascu Iskaz interesa za sudjelovanje u Školskoj shemi – dobavljači

– pravila o provedbi Školske sheme i obveza za dobavljače propisanih ovim Pravilnikom i Ugovorom o opskrbi.

(2) Sankcije iz stavka 1. ovoga članka razvrstavaju se u tri razine:

– razina 1: Opomena pred isključenje

– razina 2: Isključenje na vremensko razdoblje koje obuhvaća preostalo razdoblje tekuće školske godine s nemogućnošću prijave za sudjelovanje u sljedećoj školskoj godini

– razina 3: Trajno isključenje s nemogućnošću ponovne prijave za sudjelovanje.

(3) Sankcija razine 1 primjenjuje ako dobavljač:

– ne ispunjava uvjete vezane uz dostavu/isporuku proizvoda to jest isporučuje proizvod/e koji nisu:

a) svježi

b) zdravstveno ispravni

c) u skladu s odgovarajućim tržišnim standardom

– ne ispunjava uvjet vezan uz ispravno skladištenje i čuvanje proizvoda namijenjenih za isporuku to jest skladišti proizvode na način koji ne osigurava očuvanje svježine i zdravstvene ispravnosti proizvoda

– ne ispunjava uvjet vezan uz pravilno čuvanje proizvoda tijekom transporta odnosno ne poštuje pravila o higijenskom režimu tijekom transporta proizvoda od skladišta do odgojno-obrazovne ustanove.

(4) Sankcija razine 2 primjenjuje se ako dobavljač:

– ne poštuje i ne pridržava se preuzetih obveza koje je naveo na obrascu Iskaz interesa za sudjelovanje u Školskoj shemi – dobavljači, što podrazumijeva sljedeće:

a) ako se dobavljač pri Iskazu interesa za sudjelovanje u Školskoj shemi obvezao (na obrascu naznačio jamstvo) da će osigurati održivost i kontinuitet isporuke proizvoda prihvatljivog za distribuciju proizvoda u sve područne odgojno-obrazovne ustanove jedne matične odgojno-obrazovne ustanove ili u sve odgojno-obrazovne ustanove na otoku/cima koji se nalaze u županiji za koju je odobren i vrednovan, a to nakon provedenog postupka odabira od strane odgojno-obrazovne ustanove i tijekom pregovora s odgojno-obrazovnom ustanovom radi sklapanja Ugovora o opskrbi ne poštuje odnosno odbije preuzeti tu obvezu

b) ako dobavljač ne uvažava načelo sljedivosti prihvatljivog proizvoda koji distribuira, osobito u pogledu lokalnog i područnog/regionalnog podrijetla proizvoda s obzirom na mjesto proizvodnje i potjecanja proizvoda iz kratkog lanca opskrbe na način da nije uspostavio evidenciju o porijeklu proizvoda što podrazumijeva da:

– ne vodi Evidenciju o proizvodnji i prodaji vlastitih poljoprivrednih i prehrambenih proizvoda u skladu sa Zakonom o obiteljskom poljoprivrednom gospodarstvu (za fizičke osobe proizvođače upisane u Upisnik obiteljskih poljoprivrednih gospodarstava)

– ne posjeduje dokaze o proizvodima koje ne proizvodi već ih otkupljuje, a koji su navedeni u članku 14. stavku 3. podstavku 2. ovoga Pravilnika

– ne posjeduje/ne čuva dokumentaciju o skladištenju (evidencije, otpremnice, skladišne primke, skladišnice) kao dokaz da je proizvod dovezen na skladište i da je izvezen iz skladišta radi distribucije u odgojno-obrazovne ustanove (ako se radi o najmu dijela skladišta ili skladišta)

– ako se dobavljaču drugi puta u istoj školskoj godini odredi sankcija razine 1.

(5) Sankcija razine 3 primjenjuje se ako dobavljač:

– prilikom Iskaza interesa za sudjelovanje u Školskoj shemi dostavi netočne ili neistinite podatke

– počini neki od oblika prijevare tijekom sudjelovanja u Školskoj shemi

– nakon određene i provedene sankcije razine 2., u školskoj godini u kojoj se ponovo uključio u Školsku shemu počinio je neki od prekršaja koji pripada sankcijama razine 1 ili razine 2

– na bilo koji način stvara umjetne uvjete radi sudjelovanja u Školskoj shemi ili stjecanja prednosti pred drugim dobavljačima.

(6) Razinu sankcije iz stavka 2. ovoga članka, utvrđuje i primjenjuje Agencija za plaćanja u skladu sa stavcima 3., 4. i 5. ovoga članka te o tome obavještava dobavljača (obavijest) elektroničkim putem i putem pošte.

Postupanja osnivača odgojno-obrazovnih ustanova, odgojno-obrazovnih ustanova, Agencije za plaćanja i DIRH-a radi utvrđivanja prekršaja i određivanja razine sankcije

Članak 14.b

(1) U prikupljanju dokaza radi utvrđivanja činjenica vezanih uz ispunjavanje uvjeta za utvrđivanje i primjenu odgovarajuće sankcije mogu sudjelovati osnivač odgojno-obrazovne ustanove, odgoj­no-obrazovna ustanova, Agencija za plaćanja i DIRH.

(2) Radi utvrđivanja činjenica vezanih uz ispunjavanje uvjeta za određivanje sankcije razine 1 iz članka 14.a stavka 3. podstavka 1. ovoga Pravilnika, odgojno-obrazovna ustanova mora načiniti fotografiju s vidljivim datumom fotografiranja (vidljivost) dostavljenog proizvoda koji ne ispunjava uvjete svježine, zdravstvene ispravnosti i tržišnog standarda, koju uz kratak opis događaja Agenciji za plaćanja na adresu e-pošte: skolsko.voce@apprrr.hr dostavlja osnivač odgojno-obrazovne ustanove.

(3) Nakon razmatranja dokaza Agencija za plaćanja obavještava dobavljača o utvrđenoj razini sankcije.

(4) Na temelju jedne utvrđene sankcije razine 1 Opomena pred isključenje, dobavljaču se pri prijavi za sudjelovanje u Školskoj shemi u sljedećoj školskoj godini u postupku vrednovanja ukupan broj bodova umanjuje za pet bodova.

(5) Odgojno-obrazovna ustanova nije dužna prihvatiti proizvod koji nije u skladu sa zahtjevima propisanima člankom 14.a stavkom 3. podstavkom 1. ovoga Pravilnika, ili, ako ga je prihvatila takav proizvod ne raspodjeljuje se za konzumaciju učenicima i odgojno-obrazovna ustanova nije dužna izvršiti plaćanje dobavljaču, ako se u postupku razmatranja i utvrđivanja činjeničnog stanja utvrdi prekršaj dobavljača.

(6) Nepoštivanje zahtjeva iz članka 14.a stavka 3. podstavaka 2. i 3. ovoga Pravilnika utvrđuje se na temelju dokaza prikupljenih tijekom kontrole na terenu Agencije za plaćanja i/ili inspekcijskog nadzora DIRH-a koji se provodi na zahtjev Agencije za plaćanja.

(7) Ako se razmatranjem dokaza iz stavka 6. ovoga članka utvrdi da skladište dobavljača ne ispunjava higijenske uvjete i/ili uvjete atmosfere potrebne za prikladno skladištenje proizvoda iz članka 14.a stavka 3. podstavka 2. ovoga Pravilnika, Agencija za plaćanja će razmotriti postoje li uvjeti za određivanje sankcije razine 3 iz članka 14.a stavka 5. podstavaka 1., 2. i 4. ovoga Pravilnika. Ako uvjeti za određivanje sankcije razine 3 nisu ispunjeni, Agencija za plaćanja odredit će dobavljaču sankciju razine 1.

(8) Ako se tijekom kontrole na terenu ili inspekcijskog nadzora iz stavka 6. ovoga članka utvrdi da dobavljač tijekom transporta proizvode ne čuva na pravilan način (očuvanje zdravstvene ispravnosti i svježine proizvoda), Agencija za plaćanja odredit će dobavljaču sankciju razine 1.

(9) Radi utvrđivanja činjenica vezanih uz ispunjavanje uvjeta za određivanje sankcije razine 2 iz članka 14.a stavka 4. podstavka 1. točke a) ovoga Pravilnika osnivač odgojno-obrazovne ustanove mora putem e-pošte skolsko.voce@apprrr.hr obavijestiti Agenciju za plaćanja i kao dokaz dostaviti pisani trag komunikacije iz koje je vidljivo da dobavljač odbija preuzeti obvezu osiguravanja održivosti i kontinuiteta isporuke proizvoda prihvatljivog za distribuciju proizvoda u sve područne odgojno-obrazovne ustanove jedne matične odgojno-obrazovne ustanove ili u sve odgojno-obrazovne ustanove na otoku/cima koji se nalaze u županiji za koju je odobren i vrednovan, a koju je naznačio na obrascu Iskaz interesa za sudjelovanje u Školskoj shemi – dobavljači.

(10) Utvrđivanje činjenica vezanih uz ispunjavanje uvjeta za određivanje sankcije razine 2 iz članka 14.a stavka 4. podstavka 1. podtočke b) ovoga Pravilnika provodi Agencija za plaćanja i/ili DIRH na zahtjev Agencije za plaćanja.

(11) Utvrđivanje činjenica vezanih uz ispunjavanje uvjeta za određivanje sankcije razine 3 iz članka 14.a stavka 6. ovoga Pravilnika provodi Agencija za plaćanja i/ili DIRH na zahtjev Agencije za plaćanja.

(12) Agencija za plaćanja o svim utvrđenim sankcijama, osim dobavljača, obavještava i osnivača OOU te u slučaju određivanja sankcija razine 2 i 3 daje uputu:

– da odgojno-obrazovne ustanove raskine Ugovor o opskrbi sa sankcioniranim dobavljačem

– da odgojno-obrazovne ustanove o raskidu Ugovora o opskrbi obavijesti dobavljača putem e-pošte

– da odgojno-obrazovne ustanove nakon raskida Ugovora o opskrbi provede novi odabir dobavljača radi sklapanja Ugovora o opskrbi s drugim dobavljačem poštujući odredbe članka 13. ovoga Pravilnika.

(13) Ako Agencija za plaćanja utvrdi da dobavljač sudjeluje u Školskoj shemi na način kako je to opisano u članku 14. stavku 4. ovoga Pravilnika bez odgode će odrediti sankciju razine 3 za sve subjekte s kojima i/ili u kojima dobavljač sudjeluje u Školskoj shemi.

(14) Agencija za plaćanja odlučuje o prigovoru dobavljača na obavijest o sankciji u skladu s odredbama zakona kojim se uređuje opći upravni postupak.«.

Članak 14.

U članku 15. stavku 13. točki a) iza riječi: »samo mlijeko« dodaju se riječi: »(navesti u zahtjevu)«.

U stavku 14. točki a) iza riječi: »samo svježe voće i povrće« dodaju se riječi: »(navesti u zahtjevu)«.

Članak 15.

U članku 18. u stavku 5. podstavcima 1. i 2. iza riječi: »članka 9.« dodaju se riječi: »ovoga Pravilnika«.

U stavku 5. podstavku 3. iza riječi: »članka 7.« dodaju se riječi: »ovoga Pravilnika«.

Podstavak 4. mijenja se i glasi:

» – Ministarstvo dostavlja Agenciji za plaćanja podatke o provedbi mjera iz podstavaka 1., 2. i 3. ovoga stavka.«.

U stavku 6. iza riječi: »ovoga članka« briše se točka i dodaju se riječi: »putem Informacijskog sustava za nadzor i upravljanje u sektoru poljoprivrede (Information System for Agricultural Monitoring and Management).«.

U stavku 7. riječi: »Ministarstvo poljoprivrede.« zamjenjuju se riječima: »Ministarstvo putem Informacijskog sustava za nadzor i upravljanje u sektoru poljoprivrede (Information System for Agricultural Monitoring and Management).«.

Članak 16.

U članku 20. iza stavka 11. dodaju se stavci 12. i 13. koji glase:

»(12) Od školske godine 2025./2026. cijena iz stavka 1. ovoga članka određuje se na temelju sljedećih skupova podataka:

– podaci o najvišim mjesečnim prihvatljivim cijenama proizvoda u trogodišnjem razdoblju (devetomjesečno razdoblje trajanja školske godine) koje prethodi školskoj godini za koje se najviša prihvatljiva cijena računa (povijesni podaci o cijenama)

– medijan cijene proizvoda, izračunat za svaki prihvatljivi proizvod za koji dobavljač izražava i predlaže cijenu za tekuću školsku godinu u okviru ponude na obrascu Iskaz interesa za sudjelovanje – dobavljači za (aktualno stanje na tržištu).

(13) Najviša prihvatljiva cijena iz stavka 1. ovoga članka od školske godine 2025./2026. izračunava se i prikazuje kao medijan svih pojedinačnih podataka iz skupova podataka iz stavka 11. ovoga članka.«.

Članak 17.

U članku 23. stavku 6. iza riječi: »odnosi« briše se točka i dodaje zarez i riječi: »u protivnom, Agencija za plaćanja pri obradi zahtjeva postupa uzimajući u obzir odredbe članka 4. stavka 5. Uredbe (EU) br. 39/2017 o umanjenju potpore.«.

Članak 18.

U članku 25. stavku 1. podstavku 1. točki b) riječ: «škole« zamjenjuje se riječima: »odgojno-obrazovne ustanove«.

Iza stavka 1. dodaje se novi stavak 2. koji glasi:

»(2) Računi dobavljača bez potpisa prihvatljivi su ako su izdani i poslani u elektroničkom obliku i ako su ovjereni potpisom odgojno-obrazovne ustanove i/ili osnivača odgojno-obrazovne ustanove ili dodatnim dokumentom koji sadrži elektronički pečat odgojno-obrazovne ustanove kao potvrdu da je račun valjan i prihvaćen. Ako je osnivač odgojno-obrazovne ustanove digitalizirao financijske procese i postupke, na način da račun prije plaćanja mora biti ovjeren (u sustavu, digitalno) čime se ujedno potvrđuje i njegova valjanost i prihvatljivost prije plaćanja, takav račun, koji je prošao kroz digitalni sustav lokalne ili regionalne riznice (bez pečata i potpisa) prihvatljiv je za razmatranje u okviru zahtjeva za potporu.«

Dosadašnji stavci 2., 3., 4. i 5. postaju stavci 3., 4., 5. i 6.

Članak 19.

Prilog I koji je tiskan uz Pravilnik o provedbi Nacionalne strategije za provedbu Školske sheme voća i povrća te mlijeka i mliječnih proizvoda od školske godine 2023./2024. do školske godine 2028./2029. (»Narodne novine«, broj 81/23 i 40/24) briše se.

Prijelazne i završne odredbe

Članak 20.

Postupci započeti po odredbama Pravilnika o provedbi Nacionalne strategije za provedbu Školske sheme voća i povrća te mlijeka i mliječnih proizvoda od školske godine 2023./2024. do školske godine 2028./2029. (»Narodne novine«, br. 81/23 i 40/24) dovršit će se po odredbama toga Pravilnika.

Članak 21.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/25-01/11
 Urbroj: 525-06/215-25-16

Zagreb, 30. lipnja 2025.

Potpredsjednik Vlade
 i ministar
 David Vlajčić, v. r.